Kegyelem nektek és békesség Istentől a mi Atyánktól és az Úr Jézus Krisztustól! Ámen

Lk 10, 33-35
*Egy arra utazó samaritánus pedig, amikor odaért hozzá és meglátta, megszánta, odament, olajat és bort öntött sebeire, és bekötötte azokat. Azután feltette őt a saját állatára, elvitte egy fogadóba, és gondját viselte. Másnap elővett két dénárt, odaadta a fogadósnak, és azt mondta neki: Viselj rá gondot, és ha valamit még ráköltesz, amikor visszatérek, megadom neked.*

Szeretetre hangolt Gyülekezet!

Tegnapi istentiszteletünkön odáig jutottunk a példázatban, hogy mindenki elkerülte ezt a bajban, fájdalomban lévő embert. Mindenki, akitől segítséget várt volna. Elment mellette a saját népéből való pap és a templomszolga is, sőt jó nagy ívben elkerülték, ma pedig azt olvassuk, hogy végül, harmadjára egy samaritánust, kis túlzással egy ellenséget vezet oda hozzá az Úr.
Ha most belehelyezkedünk ennek az útszélén hagyott embernek a helyzetébe, akkor 2 fontos kérdést is kapunk ezek alapján.
Az első, hogy mikor nem tudnak, vagy nem akarnak segíteni azok, akiktől én elsőre közvetlenül várnám, akkor vajon hova, kihez fordulok? Illetve lehetünk önkritikusabbak is és megfogalmazhatjuk azt a kérdést is, hogy ugyan miért csak utolsó utáni esélyként, miért emberek utáni sokadik lehetőségként merül csak fel bennem, hogy Istentől kérjem a segítséget?
Nyilván nem arról van szó, hogy vaknak kell lenni és csak az eget-földet rázó csodát várni, vagy éppen követelni, mint a viccben a tóban fuldokoló, aki elküldi a szörföst és a csónakost is, mert ő Istenben bízik és őt majd az Úr fogja kimenti. Nem, természetesen meg kell lássuk, hogy mennyire sokat munkálkodik értünk a mi mennyei Atyánk másokon keresztül is! De, ha elsősorban emberekbe kezdünk kapaszkodni, akkor könnyedén csalódunk mi is és jutunk odáig, hogy inkább bezárkózunk, reményvesztetten feladjuk az egészet, és a tüskéinket a világ felé kimeresztve, mint a sündisznó, inkább összekuporodva, magunkba fordulva, meghalunk ott az útszélén. Ez a reményvesztés az egyik legnagyobb kísértésünk, az egyik legkomolyabb megvakítása az embernek.
Igenis tudnunk kell, hogy kihez fordulunk, hogy ki az, aki azt mondja nekünk: Én úgy szeretlek téged, hogy az én egyszülött Fiamat adtam érted, hogy te el ne vessz, hogy neked örök életed legyen. Tudnod kell, hogy ki az, akitől éppen ezért azt a meghívást kaptad, hogy: *„Szeresd az Urat, a te Istenedet teljes szívedből, teljes lelkedből, teljes erődből és teljes elmédből”*.
Ez nem egy jó tanács, nem viszonzásra hívás és nem is hatalmi parancs, ez a biztos pontunk, ami Krisztus által megélt valóságunk lehet. Ennek a szörnyű helyzetnek tehát ez az egyik útmutatása felénk is, - hiszen mi is rengeteg formában élhetjük meg az elveszettség, a reménytelenség érzését, - hogy épp ugyanígy senki és semmi másba, mint az Úrba kell tudjunk kapaszkodni. Az ilyen mélységekben nem fog segíteni se az okostelefon, se a sokszámjegyes bankszámla, de még a barátok és a család se tud bármiből megszabadítani, csak Isten tud és akar felemelni az életünk minden pillanatában.
A második amire rámutat ez a helyzet, hogy ugyan mégis csak érkezik valaki, aki segít, de ez a valaki bizony egy samaritánus. Egy olyan személy érkezik, akivel a hétköznapokban könnyen lehet, hogy szúrós szemmel néztek volna csak egymásra. Előítéletekkel, kimondott, vagy kimondatlan szúrkálódásokkal és rágalmakkal, két népcsoport sértődöttségének rosszindulatával. Tudjuk, hogy milyen mély sebek ezek, nekünk is meg vannak, magyaroknak, a saját hordozott nemzeti, vagy épp keresztényként, a hitbeli sérelmeink, amik úgy gyűrűznek tovább generációról generációra, akár az örvény, ami csak húz lefelé válogatás nélkül mindenkit, aki a közelébe ér. Ugyanígy ott húzódnak bennünk a családi sérelmek, családon belül és más családokkal, és persze a saját hordozott megbántottságunk és hiúságunk. Ott tartogatjuk mindezeket, érlelgetjük, kamatoztatjuk őket, csak nőnek és nőnek, egyre jobban fertőződnek el a sebek és végül oda jutunk, hogy már nem tudjuk látni a másik embert, a másik emberben Krisztust pedig végképp nem, csak vörös ködöt, ami leszállt, a dühöt, és eszre se vesszük, hogy ez a másik bizony segíteni, megmenti érkezett az Úr szolgálatában.
Ez az összevert, félholt ember is mondhatná: *Na ne, ezt ne, őt ne, te aztán ne segíts nekem, akkor inkább meghalok…* Micsoda hiúságnak tűnik, ugyanakkor nem épp ezt tesszük szinte minden nap? Egy egyszerű kérdésnél is: „hogy vagy?” – már rögtön a hátsó szándékot keressük, már rögtön bizalmatlankodunk, elutasítjuk az utat kínáló segítő kezet. Inkább halunk meg mi is büszke sértett vadként, mint sem, hogy elesett és kegyelemre szoruló testvérekként éljünk.
Mondják, hogy népbetegség, hogy a segítséget nem tudjuk kérni és elfogadni. De segítséget elfogadni talán még mindig könnyebben tudunk, mint a másik embert. Azt, hogy nem csak én, de ő sem tökéletes, bűnökkel terhelt, de az Úr ma lehet, hogy akkor is épp őt küldte értem, - még akár egy samáriait is. Mert ma is tudnunk kell megélni ennek az igazságát, épp úgy, ahogyan Pál apostol írta: *„Krisztusban tehát nincs zsidó, sem görög, nincs szolga, sem szabad, nincs férfi, sem nő, mert ti mindnyájan egyek vagytok Krisztus Jézusban.”*.

Egynek kell lennünk. Egynek kell lennünk a Krisztusban kapott szeretetben. Úgy, ahogyan ez a zsidó és ez a samáriai többé nem ellenségek, haragosok, hanem testvérek. Testvérek az Isten szeretete által. Testvérek, felebarátok, mert az Úr akarata szerint, az Ő kegyelmében ez a természetes állapotunk. A testvérség, nem pedig ellenségeskedés, a szétszakítottság. És nem -, attól, hogy a világ el akarja hitetni velünk, hogy annyi mindenben különbözünk, hogy nem lehet egységünk, hogy nem határozhat meg bennünket a szeretet, - ne engedjük. Ne higgyük el ezeket a hazugságokat! Mert igaz, hogy a világ hatalmai válaszfalakat szeretnek felépíteni, lerombolhatatlannak beállított városfalakt, vasfüggönyt, kerítéseket és hamis ellentéteket, Istent és az embert elválasztó hazugságokat, de Krisztusban le lett rombolva minden válaszfal. Minden, ami azt mondta, hogy nem szeret Isten és minden, ami azt mondta, hogy bármi oknál fogva nem szeretheted az embertársad. Nincs oka, nem lehet oka a gyűlölködésre annak, aki Krisztus által, Isten kegyelme által él az örök életre!
Testvérek, mi Krisztus által szeretetre hangolt hangszerek vagyunk, akiket az Úr meg akar szólaltatni. És igen, van, hogy elpattan egy-egy húrunk, van, hogy akár úgy érezzük, hogy minden szál elszakadt (mint ezen a kis gitáron), már nem tudunk a kegyelem közösségében muzsikálni, de ilyenkor valóban végleg elvesztünk volna? Hogy stílusos legyek: ilyenkor akkor valóban vége a dalnak részünkről és a gyűlölködő, istentagadó élet lenne a megoldás?
Nem, ilyenkor derül ki igazán, hogy mennyire is kiálltunk mi folyamatosan az Úrhoz! Hogy mennyire igaz, hogy Tőle várjuk a segítséget. Krisztusért újra akar hangolni, ha kell, akkor újra akar húrozni minket minden nap. Azaz igenis napról napra kell kérnünk a kegyelmet, bűnbocsánat, azt, hogy újra a szeretet tiszta és igaz hangján tudjunk szólni. Ebben van, a mi ellophatatlan, meghazudtolhatatlan egységünk, hogy valljuk, hogy Krisztus újra akar hangolni téged és engem, katolikust, reformátust, baptistát, evangélikust és még sorolhatnám, azaz minden benne bízót, hogy a kegyelem Urát tudjuk dicsőíteni a szeretet hangjaival minden napunkon.

Ez pedig nem mese, nem csak porhintés, bűvésztrükk, hanem megtapasztalható valóság. Megtapasztalhatod te is, épp úgy, mint a példázatban a bajba jutott ember, vagy az, akiről általában nem esik szó: a fogadós. Mi, vagy rajtunk keresztül mások, épp így formálódhatnak az Isten szeretetére. Látva azt, hogy valaki önzetlen szeretettel, tiszta kegyelemmel cselekszik, ez a fogadós, se utasítja el a samáriai kérését, hogy viseljen gondot a bajbajutottra és majd később fogja megadni, ha még valamit rá kell költenie. Pedig ez nem egy természetes kérés, emberileg érthetően mondhatna rá nemet a fogadós. Hiszen egy ismeretlen, ráadásul egy samáriai, egy messziről jött utazó az, aki ezt kéri tőle. De a szeretet nyomán szeretet fakad. A szeretet nyomán itt látjuk, hogy mennyire közvetlenül és egyszerűen tud megvalósulni, hogy már nincs zsidó és samáriai, helyi, vagy idegen, gazdag, vagy szegény, csak a testvér van.
Testvérek, nem kell tehát semmi lehetetlent, elképzelhetetlent tennünk, csak kérnünk, hogy Isten, aki a Szeretet, újrahúrozzon és hangoljon minket és mi hadd tudjuk az Ő dalát együtt zengeni, és ha valóban így teszünk, akkor ez a dal, be fogja tölteni a világot, terjedni fog és egyre hangosabb lesz és nem lesz az a háborús uszítás, az a hazug ellenségkreálás, az az irigység, vagy gőg, ami hangosabban fog szólni nála és, akkor Krisztus által valóban meg fogjuk tapasztalni, hogy mit jelent, hogy egység, hogy mit jelent, hogy az Isten országa közöttünk van. Ámen